钦定古今图书集成/明伦汇编/氏族典/第376卷 > 《董氏宗谱序》石简
## 钦定古今图书集成/明伦汇编/氏族典/第376卷 > 《董氏宗谱序》石简

“本硕末茂，枝远实繁。故剪拜弗及，召树恒芾，行苇敦
好，田荆再荣，存本枝也。”粤自邃古，无违斯旨。而末流
先拨，宿植随倾者，天无二也。按《董氏旧谱》，叙董氏出
有熊氏，世有令人。元末《旧谱》毁于火，其详弗获考矣。
然递相口授，咸称赵宋时有贞六府君，由进士判明
州，遂家焉。后徙奉化，徙宁海，乃为宁海。继别祖云明
州，孙满平江府教，逮重庆郡守彦清，至经历惠州沆
庠生。泂仅十易世，盖始徙元元贞年间也。沆子相举
进士业有声，将大厥绪，青衿烝烝以十计，董氏至是
始益振云。然溯厥植，逖矣。夫家必有谱，犹郡邑志、《春
秋》列国、史记纪其实，不溢美，不掩恶，不遐遗，死徙不
羞贱贫，凡备遗忘、垂鉴戒，引来者事耳。世之为谱者，
吾惑焉，迷则妄，夸则欺，欲覆则刊，行恶则遗，有图则阴为之地，董谱无一焉，善矣。是故君子观于是，有水
木之思焉，有存没之感焉，有长幼之伦焉。贫者病者
阽弗拔者，死无归者，过时弗婚娶者，目击心存，有同
出之悲焉。生业茔域，有疆界之归焉。思则思继，感则
思致，伦则思循，悲则思施，“归”则思树，思继则身修，思
致则孝且悌，“思循”则礼立，思施则惠，思树则守而弗
替，一谱而众善集矣。集则大，大则著，著则人鬼任焉。
君子行此五者，怨恫不作，百姓与能达之，天下以治
以平。董氏本枝，兹复云兴，斯诸髦责欤！

《续文献通考》：丁大全与董宋臣专政，内宴时，有优人
专击锣鼓，一优人斥之曰：“圣上要宁静，汝丁丁董董
不已，何也？”答曰：“于今国事皆丁董，安得不丁董。